উন্নয়নের জোয়ার! সিঙ্গুরে কী কী প্রকল্পের সূচনা করবেন মুখ্যমন্ত্রী?

সিঙ্গুর: বিধানসভা ভোটের আগে সিঙ্গুর (Singur) থেকেই রাজ্য সরকারের একের পর এক মেগা প্রকল্পের সূচনা করতে চলেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। এর মাধ্যমে রাজ্যবাসীকে বড়সড় রাজনৈতিক ও প্রশাসনিক বার্তাও দিতে চলেছেন তিনি। কয়েক হাজার কোটি টাকার প্রকল্পের উদ্বোধন ও শিলান্যাসে কার্যত উন্নয়নের কেন্দ্রবিন্দু হয়ে উঠতে চলেছে সিঙ্গুর।

সূত্রের খবর, সিঙ্গুরের মঞ্চ থেকেই আনুষ্ঠানিকভাবে শিলান্যাস হতে চলেছে বহু প্রতীক্ষিত ঘাটাল মাস্টার প্ল্যান-এর (Ghatal Master Plan)। প্রায় ১৫০০ কোটি টাকা ব্যয়ে এই প্রকল্পের কাজ গত বছরের ফেব্রুয়ারি মাস থেকেই শুরু হয়েছে। বন্যা সমস্যার স্থায়ী সমাধানে এই প্রকল্পকে রাজ্য সরকারের অন্যতম অগ্রাধিকারমূলক প্রকল্প হিসেবে ধরা হচ্ছে।

এর পাশাপাশি মুখ্যমন্ত্রী উদ্বোধন করবেন ‘বাংলার বাড়ি’ (Banglar Bari) প্রকল্প এবং ‘সুফল বাংলা’-র (Sufal Bangla) ৫০টি ভ্রাম্যমাণ স্টল। কৃষকদের স্বার্থে বড় ঘোষণা হিসেবে বাংলা শস্য বীমা যোজনার আওতায় ৮০ কোটি টাকার বীমা প্রদান করা হবে এই মঞ্চ থেকেই।

আরও পড়ুন: ক্ষমতায় এলে BJP-র মুখ্যমন্ত্রী কে? শুভেন্দু নয়, দিল্লির পছন্দ অন্য কেউ!

কৃষি ক্ষেত্রে আরও জোর দিতে রাজ্যের কৃষকদের জন্য একাধিক নতুন প্রকল্পের সূচনা করবেন মুখ্যমন্ত্রী। এর মধ্যে উল্লেখযোগ্য, ২৯ হাজার আধুনিক ফার্ম মেশিনারি প্রকল্প এবং ৬০৩টি কৃষি মেশিনারি হাব-এর উদ্বোধন। পাশাপাশি রাজ্যের ২২টি জেলার ৪৭৬০ জনকে জমির পাট্টা প্রদান করা হবে সিঙ্গুর থেকেই।

স্বাস্থ্য ক্ষেত্রেও বড় বিনিয়োগের ঘোষণা করতে চলেছে রাজ্য সরকার। বিশ্বব্যাঙ্কের আর্থিক সহায়তায় ‘উন্নত সুস্বাস্থ্য’ কর্মসূচির সূচনা করবেন মুখ্যমন্ত্রী। আগামী পাঁচ বছরে রাজ্যের স্বাস্থ্য পরিষেবার মান উন্নয়নে এই প্রকল্পে ব্যয় হবে প্রায় ৩৭০০ কোটি টাকা।

সব মিলিয়ে সিঙ্গুরের সভা থেকে রাজ্যের ২২টি দফতরের ৯ হাজার কোটি টাকার প্রকল্প উদ্বোধন করবেন মুখ্যমন্ত্রী। এর মধ্যে ২২টি দফতরের অধীনে ১০৭৬টি নতুন প্রকল্পের আনুষ্ঠানিক উদ্বোধন করা হবে, যার আর্থিক মূল্য ৫৬৯৪ কোটি টাকা। পাশাপাশি ২৮টি দফতরের অধীনে ৬১৬টি প্রকল্পের শিলান্যাস হবে, যার মোট ব্যয় ২১৭৭ কোটি টাকা।

দেখুন আরও খবর:

The post উন্নয়নের জোয়ার! সিঙ্গুরে কী কী প্রকল্পের সূচনা করবেন মুখ্যমন্ত্রী? first appeared on KolkataTV.